μνημονιο συνεργασιας

Υπουργείου Προστασίας του Πολίτη

Ελληνικής Αστυνομίας

&

Δήμου Καλλιθέας

**ΜΝΗΜΟΝΙΟ ΣΥΝΕΡΓΑΣΙΑΣ**

Στην Αθήνα σήμερα την ………………………. του έτους 2018 ημέρα …………………………, οι κάτωθι συμβαλλόμενοι

Το Υπουργείο Προστασίας του Πολίτη, που εδρεύει στην Αθήνα επί της οδού Π. Κανελλοπούλου αριθμ.4 και εκπροσωπείται νόμιμα για την υπογραφή του παρόντος από τον Γενικό Γραμματέα Δημοσίας Τάξης Δημήτριο Αναγνωστάκη.

H Ελληνική Αστυνομία, η οποία εδρεύει στη Αθήνα επί της οδού Π. Κανελλοπούλου αριθμός 4 και εκπροσωπείται νόμιμα για την υπογραφή του παρόντος από τον Αρχηγό της Ελληνικής Αστυνομίας Αριστείδη Ανδρικόπουλο.

Ο Δήμος Καλλιθέας που εδρεύει στην Καλλιθέα επί της οδού Ματζαγριωτάκη αριθμός 76 και εκπροσωπείται νόμιμα για την υπογραφή του παρόντος από το Δήμαρχο Καλλιθέας Δημήτριο Κάρναβο.

Συμφώνησαν, συνομολόγησαν κι έκαναν αμοιβαία αποδεκτά τα ακόλουθα:

1. Το παρόν αποτελεί μνημόνιο συνεργασίας μεταξύ των ανωτέρω συμβαλλομένων και στηρίζεται στην αμοιβαία παραδοχή πως η αναβάθμιση του επιπέδου προστασίας και ασφάλειας των πολιτών, η εξασφάλιση των προϋποθέσεων ομαλής και ακώλυτης άσκησης των δραστηριοτήτων που συνθέτουν την κοινωνικοοικονομική ζωή και η αποτελεσματική αντιμετώπιση των καθημερινών αστυνομικών προβλημάτων, μιας περιοχής συνιστούν υποχρέωση και βασικό στόχο της Πολιτείας και κατά τα οριζόμενα εκ του νόμου, μέριμνα της τοπικής Αυτοδιοίκησης και επιβάλλουν την αρμονική, συνεχή και άμεση μεταξύ τους επικοινωνία και συνεργασία για την επίτευξή του.
2. Τα προβλήματα στην ευρύτερη περιοχή της Καλλιθέας είναι καθημερινά και ποικίλα και καθιστούν επιτακτική την ανάγκη εντατικοποίησης των μέτρων αστυνόμευσης από την Ελληνική Αστυνομία και το Υπουργείο Προστασίας του Πολίτη καθώς και την συνεργασία τους, όπου απαιτείται και σύμφωνα με τον νόμο, με τον Δήμο Καλλιθέας για την επίλυσή τους.
3. Για την αποτελεσματική εφαρμογή του παρόντος μνημονίου και την προαγωγή των προσδοκώμενων αποτελεσμάτων μεταξύ της Ελληνικής Αστυνομίας, του Δήμου Καλλιθέας και του Υπουργείου Προστασίας του Πολίτη είναι επιθυμητά τα κάτωθι:

* Ακριβής χαρτογράφηση των προβλημάτων στην περιοχή του Δήμου και των αιτιών που τα προκαλούν,
* Η διατύπωση προτάσεων και ο σχεδιασμός και υλοποίηση, όπου και στο βαθμό που αυτό απαιτείται και δύναται, κοινών δράσεων για την αντιμετώπιση των προβλημάτων,
* Ο προγραμματισμός δράσεων και ο συντονισμός μεταξύ των συμβαλλομένων μερών, εάν είναι απαραίτητο, για την υλοποίησή του,
* Η αμφίπλευρη επικοινωνία – πληροφόρηση για προβλήματα – ζητήματα κοινού ενδιαφέροντος και η εκδήλωση συντονισμένων ενεργειών για την αντιμετώπιση/διαχείρισή τους όταν αυτό προβλέπει σχετική νομοθεσία,
* Η συμβολή για την λειτουργική επάρκεια των αναγκαίων επιχειρησιακών δυνατοτήτων των αστυνομικών Υπηρεσιών που λειτουργούν ή δραστηριοποιούνται εντός των διοικητικών ορίων του Δήμου Καλλιθέας και της μέριμνας του Δήμου για την ενίσχυση του υλικοτεχνικού τους εξοπλισμού,
* Η εκπόνηση και υλοποίηση από τις καθ’ ύλην αρμόδιες Υπηρεσίες της Ελληνική Αστυνομίας **Ειδικού Επιχειρησιακού Σχεδίου Αστυνόμευσης της περιοχής του Δήμου Καλλιθέας**, το οποίο να περιλαμβάνει, ιδίως:
* Την εντατικοποίηση προληπτικών αστυνομικών δράσεων,
* Τη διενέργεια οργανωμένων ελέγχων για τη διαπίστωση της τήρησης της νομοθεσίας σε τομείς κοινού ενδιαφέροντος,
* Τη συγκρότηση μικτών κλιμακίων ελέγχων, με συμμετοχή οργάνων και των δύο τομέων στο πλαίσιο των ισχυουσών διατάξεων και
* Τη δραστηριοποίηση στην περιοχή του Δήμου ειδικών επιχειρησιακών ομάδων (Ο.Π.Κ.Ε. – ΔΙ.ΑΣ.).

1. Στο πλαίσιο εφαρμογής του παρόντος μνημονίου:

Α). Η Ελληνική Αστυνομία ασκεί τα από τον νόμο καθήκοντα και υποχρεώσεις και ειδικότερα, ενδεικτικά και όχι περιοριστικά:

Ι. Δραστηριοποιεί, στο πλαίσιο του επιχειρησιακού της σχεδιασμού ομάδες Ο.Π.Κ.Ε., ΔΙ.ΑΣ., καθώς και περιπολικά οχήματα στην περιοχή του Δήμου προς τον σκοπό αποτελεσματικής αντιμετώπισης της «βαριάς» εγκληματικότητας και την άμεση ανταπόκριση σε συμβάντα αστυνομικού ενδιαφέροντος,

II. Συμμετέχει σε κοινωνικές δραστηριότητες που εκδηλώνονται στο πλαίσιο ενημέρωσης και ευαισθητοποίησης των πολιτών σε θέματα αστυνομικού ή ευρύτερου κοινωνικού ενδιαφέροντος, παρέχοντας οδηγίες και κατευθύνσεις σε σειρά ουσιαστικών ζητημάτων της καθημερινότητάς τους, όπως η σωστή οδική συμπεριφορά και η μείωση των τροχαίων ατυχημάτων, η ασφαλής πλοήγηση στο διαδίκτυο, η προστασία από ηλεκτρονικές απάτες, η καταπολέμηση της εμπορίας ανθρώπων, η λήψη μέτρων προστασίας των κατοικιών τους κατά τη διάρκεια της απουσίας τους, κλπ.

ΙΙΙ. Ενισχύει, την εμφανή αστυνομική παρουσία ιδίως στο εμπορικό κέντρο και σε πολυσύχναστα σημεία και περιοχές του Δήμου, μέσω της διενέργειας πεζών περιπολιών, προς τον σκοπό παγίωσης του αισθήματος ασφάλειας των πολιτών και εξασφάλισης της ομαλής κοινωνικοοικονομικής ζωής, καθώς και στις συνοικίες με παραβατικότητα,

ΙV. Μεριμνά για την σύνδεση, ατελώς, συστημάτων συναγερμών του Δημαρχείου με τις Δημοτικές εγκαταστάσεις και τις σχολικές μονάδες του Δήμου ή του Δημοτικού γυμναστηρίου με το κέντρο λήψης σημάτων της Διεύθυνσης Άμεσης Δράσης Αττικής, Αστυνομίας σε συντρέχουσα περίπτωση,

V. Πραγματοποιεί ή συμμετέχει, κατά περίπτωση, σε ενημερωτικές ημερίδες σε Κέντρα Ανοιχτής Προστασίας Ηλικιωμένων (Κ.Α.Π.Η.) με σκοπό την ενημέρωση της ευάλωτης κοινωνικής ομάδας των ηλικιωμένων και την αποφυγή της θυματοποίησής της,

VI. Οργανώνει και υλοποιεί ημερίδες σε σχολεία της περιοχής με σκοπό την ενημέρωση των μαθητών αναφορικά με επαπειλούμενους κινδύνους σε βάρος τους ή συμμετέχει σε ανάλογες δράσεις και πρωτοβουλίες,

VII. Συγκροτεί και διαθέτει μικτά συνεργεία τάξης – ασφάλειας σε επίκαιρα σημεία του Δήμου με σκοπό την καταπολέμηση της διακίνησης, της διάδοσης και της χρήσης ναρκωτικών ουσιών,

Β). Ο Δήμος Καλλιθέας, εφαρμόζοντας την σχετική νομοθεσία:

Ι. Συνεργάζεται άμεσα με τις Υπηρεσίες της Ελληνικής Αστυνομίας που λειτουργούν στην περιοχή του, διευκολύνοντας το έργο τους και προτείνοντας λύσεις και μέτρα για την αποτελεσματικότερη αντιμετώπιση προβλημάτων κοινού ενδιαφέροντος,

ΙΙ. Διευκολύνει τις αστυνομικές δράσεις που εκδηλώνονται και τα μέτρα που λαμβάνονται από τις Υπηρεσίες της Ελληνικής Αστυνομίας, εντός της διοικητικής περιφέρειας, εκδίδοντας σχετικές προς τούτο οδηγίες στους υπαλλήλους του και απευθύνοντας παραινέσεις προς τους πολίτες, εφόσον αυτό κρίνεται αναγκαίο ή ζητηθεί από την Αστυνομική Αρχή,

ΙΙΙ. Συμμετέχει στην κάλυψη λειτουργικών αναγκών των Υπηρεσιών της Ελληνικής Αστυνομίας καθώς και στην ενίσχυση – αναβάθμιση των Υπηρεσιακών οχημάτων και του υλικοτεχνικού εξοπλισμού με σχετικές δράσεις που θα πραγματοποιηθούν τμηματικά εντός του έτους 2018 και μέχρι το τέλος του Α εξαμήνου του έτους 2019.

IV. Λαμβάνει μέτρα πρόληψης παράνομων ενεργειών και διοργανώνει με δικά του έξοδα, εκδηλώσεις και δράσεις ενημέρωσης του κοινού σε συνεργασία με την Ελληνική Αστυνομία.

Γ). Η Ελληνική Αστυνομία και ο Δήμος Καλλιθέας συνεργάζονται άμεσα, στο πλαίσιο των αρμοδιοτήτων τους για οποιαδήποτε προβλεπόμενη από τον νόμο ενέργεια και, ενδεικτικά και όχι περιοριστικά, για την αντιμετώπιση – διαχείριση των ακόλουθων ειδικότερων ζητημάτων κοινού ενδιαφέροντος:

Ι. Στον έλεγχο καταστημάτων υγειονομικού ενδιαφέροντος σε θέματα εφαρμογής των διατάξεων για την τήρηση της κοινής ησυχίας, της ηχορύπανσης, της λειτουργίας μουσικής, του ωραρίου λειτουργίας τους, κλπ.,

ΙΙ. Επίσης, για εξάλειψη του φαινομένου της ηχορύπανσης από υπαίθρια χρήση μουσικών οργάνων ή ηχητικών εγκαταστάσεων,

ΙΙΙ. Στον έλεγχο της τήρησης της νομοθεσίας που διέπει τη λειτουργία των καταστημάτων υγειονομικού ενδιαφέροντος, επιχειρήσεων θεάτρων, κινηματογράφων, κέντρων διασκέδασης, κέντρων ψυχαγωγικών και λοιπών δραστηριοτήτων, παιδότοπων, κλπ.,

ΙV. Στην εφαρμογή των διατάξεων αναφορικά με το κάπνισμα σε καταστήματα υγειονομικού ενδιαφέροντος και επιχειρήσεις και τον έλεγχο του υπαίθριου εμπορίου με σκοπό την πάταξη του παραεμπορίου, των εμποροπανηγύρεων, των λαϊκών αγορών, κλπ.,

V. Στη διενέργεια κοινών ελέγχων για την προστασία κοινόχρηστων Δημοτικών χώρων, κήπων, παιδικών χαρών και αθλητικών εγκαταστάσεων, την τήρηση της ισχύουσας νομοθεσίας σε θέματα υπαίθριας διαφήμισης, επαιτεία, κατάληψης Δημοτικών χώρων, κτιρίων και εγκαταστάσεων, κλπ.

VI. Στην τήρηση των όρων στάθμευσης, σύμφωνα με τις διατάξεις του κώδικα οδικής κυκλοφορίας.

VII. Στον έλεγχο της εφαρμογής των μέτρων που αφορούν στις επικίνδυνες οικοδομές και γενικά στην εφαρμογή των διατάξεων του Οικοδομικού Κανονισμού,

VIII. Τον εντοπισμό και την απομάκρυνση των εγκαταλελειμμένων οχημάτων ή και άλλων αντικειμένων που ρυπαίνουν ή επιβαρύνουν το περιβάλλον και αλλοιώνουν την αισθητική εικόνα της πόλης.

1. Το παρόν μνημόνιο καθορίζει το βασικό πλαίσιο συνεργασίας του Δήμου Καλλιθέας της Ελληνικής Αστυνομίας και του Υπουργείου Προστασίας του Πολίτη, εντός του οποίου οι καθ’ ύλην αρμόδιες Υπηρεσίες των τριών Φορέων θα αναπτύξουν τις ειδικότερες δράσεις και πρωτοβουλίες για την επίτευξη του κοινού στόχου. Στόχος, που κατ’ ουσία συνίσταται στην περαιτέρω βελτίωση του επιπέδου προστασίας, ασφάλειας και εξυπηρέτησης των πολιτών, στην ανάπτυξη και εδραίωση σταθερών και ισχυρών σχέσεων αμοιβαίας εμπιστοσύνης και συνεργασίας μεταξύ των τριών μερών, προς όφελος της τοπικής κοινωνίας, στοχεύοντας στην αναβάθμιση της ποιότητας ζωής στη ευρύτερη περιοχή του Δήμου.
2. Για την ομαλή και αποτελεσματική υλοποίηση του μνημονίου, οι συμβαλλόμενοι οφείλουν, σε εύλογο χρόνο, να εκδώσουν σχετικές εντολές, οδηγίες και κατευθύνσεις, οι οποίες θα επικαιροποιούνται σε βαθμό και χρόνο πρόσφορο για την εξυπηρέτηση του σκοπού του μνημονίου.

Με τις εν λόγω εντολές, οδηγίες και κατευθύνσεις:

* Ορίζονται σύνδεσμοι επικοινωνίας των φορέων, προς τον σκοπό άμεσης επικοινωνίας και διευκόλυνσης της μεταξύ τους συνεργασίας.
* Καθορίζονται με σαφήνεια οι διαδικασίες ενημέρωσης, ανταλλαγής πληροφοριακών στοιχείων σε θέματα κοινού ενδιαφέροντος και αρμοδιότητας καθώς και τυχόν οι διαδικτυακοί τόποι επί των οποίων αναρτώνται χρήσιμα στοιχεία και ενημερωτικό υλικό κλπ.
* Ρυθμίζονται επιμέρους ζητήματα και λεπτομέρειες, αναφορικά με τις διαδικασίες παραχώρησης ή διάθεσης, κατά περίπτωση, υλικοτεχνικού εξοπλισμού, μεταφορικών μέσων ή τυχόν άλλες παροχές από το Δήμο Καλλιθέας προς την Ελληνική Αστυνομία.

1. Τα τρία μέρη συμφωνούν ότι εφόσον ομόφωνα κριθεί απαραίτητη για την εφαρμογή του παρόντος η πραγματοποίηση νομοθετικών μεταβολών, οι αρμόδιες Υπηρεσίες τους θα συνεργαστούν στην κατάρτιση, υποβολή και προώθηση, κατά τις προβλεπόμενες διαδικασίες, σχετικής ολοκληρωμένης νομοθετικής πρότασης.
2. Προς πιστοποίηση των ανωτέρω συντάχθηκε το παρόν, το οποίο αφού διαβάστηκε, βεβαιώθηκε και υπογράφεται σε τρία (3) πρωτότυπα ως κατωτέρω.

Ο Γενικός Γραμματέας Δημόσιας Τάξης

Δημήτριος Αναγνωστάκης Ο Δήμαρχος Καλλιθέας

Ο Αρχηγός της Ελληνικής Αστυνομίας Δημήτριος Κάρναβος

Αριστείδης Ανδρικόπουλος